**ZAPISNIK**

**s 12. sjednice Gradskog vijeća Grada Skradina**

**12.** sjednica Gradskog vijeća Grada Skradina održana je u četvrtak 31. (tridesetprvog) siječnja 2019.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 10, te kako postoji kvorum za pravovaljano odlučivanje. Sjednici su nazočni: Kristina Bilić, Ante Bratić, Marijana Laća, Milenko Palinić, Antonio Periša, Tonći Petrović, Leonard Radnić, Slavko Skočić, Nadija Zorica i Florijan Žižić.

Sjednici nisu nazočni: Željko Bajalica, Ivan Banić(opr.ods.) i Silvana Matić.

Sjednici su nazočni gradonačelnik Grada Skradina Antonijo Brajković i zamjenik Nikola Milović. Zamjenica gradonačelnika Kristina Vlaić Bubalo opravdano je odsutna.

Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red sa 7. točaka, te je sukladno Poslovniku predložena slijedeća dopuna dnevnog reda.

Temeljem članka 78. st. 2. Poslovnika Gradskog vijeća Grada Skradina gradonačelnik

Grada Skradina predlaže slijedeću dopunu dnevnog reda koja glasi:

● Kao 8. točka dnevnog reda predlaže se:

„Prijedlog Odluke o davanju suglasnosti za provedbu ulaganja opremanja parka u Skradinu dječjim i fitness spravama“

Predsjednica Gradskog vijeća Grada Skradina Nadija Zorica je, sukladno Poslovniku, najprije stavila na glasovanje predloženu dopunu dnevnog reda koja je jednoglasno usvojena. Potom je stavila na glasovanje cjelokupno predloženi dnevni red, te je isti jednoglasno usvojen.

Za raspravu i odlučivanje utvrđen je slijedeći

**D N E V N I R E D**

1. Prijedlog Odluke o komunalnom doprinosu.
2. Prijedlog Odluke o komunalnoj naknadi.
3. Prijedlog Odluke o ugostiteljskoj djelatnosti.
4. Prijedlog Odluke o visini paušalnog poreza za djelatnosti iznajmljivanja i smještaja u turizmu na području Grada Skradina.
5. Prijedlog Odluke o izradi Urbanističkog plana uređenja Sportsko-rekreacijske zone Dubravice.
6. Prijedlog Analize stanja sustava civilne zaštite Grada Skradina za 2018.g.
7. Prijedlog Godišnjeg plana razvoja sustava civilne zaštite Grada Skradina u 2019.g.
8. Prijedlog Odluke o davanju suglasnosti za provedbu ulaganja opremanja parka u Skradinu dječjim i fitness spravama

-2-

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Zašto su stali radovi na uređenju Velike Jaruge odnosno na dijelu od mosta do ušća u rijeku Krku i hoće li se nastaviti?

2. Kad će se ukloniti ševari naročito na potezu od Male Jaruge do plaže te vrh uvale Rokovača sa uklanjanjem nagomilanog mulja?“

Predsjednica Gradskog vijeća Grada Skradina Nadija Zorica utvrdila je kako je sjednici nazočna vijećnica Silvana Matić, te je sjednici nazočno 11 vijećnika.

ODGOVORI:

Gradonačelnik Grada Skradina Antonijo Brajković odgovorio je:

„1. Što se tiče Vašeg prvog pitanja, radovi na uređenju Velike Jaruge nisu stali, odnosno, po ovom dijelu, od mosta do ušća u rijeku Krku nisu ni planirani, jer po riječima voditelja Ispostave „Hrvatskih voda“ gosp. Krnića, to je predmet zaštite Ministarstva okoliša, jer taj prostor ulazi u zonu ševara uz rijeku Krku, odnosno uz ušće Jaruge i za takvu vrstu intervencija, treba suglasnost Ministarstva zaštite okoliša, koja se traži preko nadležnog županijskog upravnog odjela. Doduše, Vi znate da smo mi kroz Urbanistički plan uređenja predvidjeli i uređenje plaže i uređenje Male Jaruge, odnosno ovog dijela uz nekadašnju plažu „Pionir“, a gdje je improvizirana komunalna luka. No, međutim projekti koje trenutno izrađujemo bit će predmet određenih revizija nadležnih institucija i suglasnosti, jer postoji intencija u najvećoj mjeri zaštititi zonu trske ili šaša, jer nadležne institucije smatraju da je to područje važno za eko sustav i morat ćemo se na to priviknuti. Moram istaknuti i jednu dobru vijest, a to je da su „Hrvatske vode“ izabrale projektanta koji će od ušća do naselja Skradinsko Polje izraditi projektnu dokumentaciju kao osnovu za aplikaciju na Fondove u kojem će se osim hidrotehničkih karakteristika i poboljšanja Rivine Jaruge, zajedno s Gradom Skradinom, planirati i određeni turističko-rekreacijski sadržaji. Planirano je uz cijelu tu zonu napraviti zonu šetnica, biciklističkih staza i sa onim ostalim urbanim sadržajima ili elementima kao što su klupe, rasvjeta i dr.

2. Prethodni odgovor reflektira se i na ovo pitanje, Mi ne smijemo ukloniti ševare bez posebnih dozvola, pogotovo ne ševar u uvali Rokovača koja je još uvijek pod koncesijom „ACI-a“. ACI je tražio da se to ukloni, međutim na sastanku s ravnateljicom JU za upravljanje zaštićenim područjima i drugim zaštićenim dijelovima prirode Šibensko-kninske županije-Priroda Anitom Babačić i pročelnicom Upravnog odjela za zaštitu okoliša i komunalne poslove Sanjom Matešić, te nije dobivena suglasnost, odnosno rečeno je kako se smeće može ukloniti, ali ševar ne.“

-3-

1. **SLAVKO SKOČIĆ, vijećnik SDSS-a:**

„1. Koje aktivnosti ste poduzeli do sada odnosno koje planirate činiti kako bi preostala naselja bez pitke vode do konca 2021.g. dobila vodovodnu mrežu?

2. Da li će se nešto učiniti da tokom 7 i 8 mjeseca pristup građana ambulanti bude olakšan u odnosu na prošlu godinu?“

ODGOVORI:

Gradonačelnik Grada Skradina Antonijo Brajković odgovorio je:

„1. Vi znate kako Grad Skradin više nema mogućnost samostalno se prijavljivati na natječaje za vodoopskrbu područja koja nemaju riješenu pitku vodu kroz javni vodovod. No, šibenski „Vodovod i odvodnja“ d.o.o. može i želi raditi. Mi smo tamo bili na desetke puta na sastancima, zadnji put je to bilo prije nekoliko dana. Provjerio sam kako stoji situacija kad je riječ o opskrbi pitkom vodom, odnosno mogućnosti izgradnje cjevovoda do naših sela koja su bez vode i tvrtka „Vodovod i odvodnja“ su u postupku izrade idejnog projekta glavne mreže koja bi trebala ići s izvora Miljacke od Đevrsaka prema vodospremi Plančinik i dalje prema Bratiškovcima. Nadam se da će u ovoj godini projektna dokumentacija biti spremna, zajedno s dozvolama i to je onda jedan osnovni preduvjet da se projekt može prijaviti na neki od fondova. Nisam siguran da će se moći prijaviti na ovaj 7.2.1., već na neki drugi izvor kojim se financira aglomeracija, tako da je to u njihovim planovima. Želja je da se za ovaj dio županije stvori alternativa, jer je izvor Jaruga na maksimalnim kapacitetima, tako da možemo biti optimistični kad je u pitanju da će do jedne razine „Vodovod i odvodnja“ pripremiti projektnu dokumentaciju i dobiti dozvole i naravno da ćemo se nadati i lobirati, a što je i naša obveza, da se takav projekt prijavi na neki fond, jer se radi o desetcima milijuna kuna koje Grad, ali ni „Vodovod i odvodnja“ d.o.o. ne može sam isfinancirati.

2. Što se tiče vašeg drugog pitanja, Vi znate kako u sezoni taj dio prometnice ima poseban režim kretanja, kako je on na neki način ograničen samo na vozila sa dozvolom, odnosno samo za domicilno stanovništvo i za potrebe dostave gospodarskim subjektima. Prema tome, tamo će uvijek biti otežano kretanje, i mi ćemo učiniti sve da ga još više otežamo, jer složit ćete se da nije problem propješačiti od našeg gradskog parkinga, odnosno nekih cca 30 metara pa do ambulante. Prema tome, ne moramo svi parkirati auto uz ambulantu kad za to tamo ne postoje uvjeti. Tamo nema mjesta za parking i ako dopustimo tamo parkiranje, stvorit ćemo još veći kaos. Moramo učiniti sve da tamo promet što više ograničimo.“

Za riječ se javio zamjenik gradonačelnika Nikola Milović i rekao: „Kako se na neki način osjećam prozvanim, rekao bih da, i u prošlom sazivu Gradskog vijeća i u ovom, te u usmenim razgovorima s gradonačelnikom, bivšim i sadašnjim, a iskoristio sam priliku dolaska predsjednice države, kad sam jednom u svojstvu zamjenika gradonačelnika bio ovdje, a drugi dan u svojstvu predstavnika manjine u Županiji. Sjedila je preko puta mene i rekao sam: predsjednice Vi znate koliko milijuna, trilijuna, barela vode ide ispod mosta u more kod Prukljana.

-4-

Prošle godine na domjenku Srpskog narodnog vijeća u Zagrebu, imao sam čast da budem pet minuta s određenim ljudima i predsjednikom Vlade. Ove godine gospodin Plenković, na domjenku 6. siječnja, rekao je kako je jedna od poteškoća što nam određena mjesta nemaju vodu, a poneka ni struju. Ovo je odgovor vijećniku, što se tiče mene i moje strane, bili su intervjui u novinama, gdje god i s kim god dođem u kontakt nastojim da ističem taj problem i želim da budu upoznati s tim. A iz onog što je rekao i gradonačelnik i što radi šibenski Vodovod vidljivo je da se u skladu s mogućnostima i ozbiljno radi po tom pitanju.“

1. **SILVANA MATIĆ, vijećnica MOST-a:**

„1. Kada bi trebali započeti radovi na obnovi BK Sonković?

2. Kada će kućanstva početi dobivati dodatnu kantu za recikliranje otpada?“

ODGOVORI:

Gradonačelnik Grada Skradina Antonijo Brajković odgovorio je:

„1. Radovi na obnovi Boćarskog kluba Sonković trebali su početi jučer i prekjučer, no s obzirom na vremenske neprilike došlo je do male odgode. Dobio sam dinamiku radova i to bi trebalo biti gotovo do sredine trećeg mjeseca i to ako budu povoljni vremenski uvjeti. A ako ne budu, doći će do manjeg produženja roka izvođenja radova. U svakom slučaju, ugovor je potpisan, mi ćemo izvršiti svoju obvezu i do konca šestog mjeseca ćemo podnijeti izvješće, jer jedan dio tog projekta sufinancira Središnji državni ured za obnovu i stambeno zbrinjavanje.

2. Pročelnik je malo bolje upoznat s tom problematikom, pa njemu dajem riječ.“

Uz detaljno obrazložen postupak načina pružanja javne usluge prikupljanja miješanog komunalnog otpada i biorazgradivog komunalnog otpada na području Grada Skradina, mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Skradina i povjeravanju obavljanja javne usluge prikupljanja miješanog

komunalnog otpada i biorazgradivog komunalnog otpada na području Grada Skradina, sukladno donesenim Odlukama na ranijim sjednicama Gradskog vijeća Grada Skradina, pročelnik Josip Silov odgovorio je kako će spremnici za recikliranje biti podijeljeni čim Fond za zaštitu okoliša s kojim Grad Skradin ima potpisan ugovor, po provedenom postupku centralne javne nabave dostavi spremnike.

1. **FLORIJAN ŽIŽIĆ, nezavisni vijećnik:**

„1. Postoji li mogućnost da Grad Skradin uredi lokalnu cestu-put od skretanja u Laškovici do Dračevice u kojoj velik broj mještana ima poljoprivredna zemljišta, tj. do granice N.P. Krka, odakle je uređena pješčana staza. N.P. Krka na upite je rekao da je za tu cestu zadužen Grad Skradin.“

-5-

ODGOVORI:

Gradonačelnik Grada Skradina Antonijo Brajković odgovorio je:

„1. Dobro sam upoznat s tom situacijom, ali moram kazati kako mi moramo voditi računa jer smo prostor s iznimnim potrebama za uređenje ovakvih puteva. To su u naravi poljski putevi, tim više što ti putevi vode i do naselja gdje ljudi stanuju. Potrebe su kao što sam rekao velike i ne možemo odgovoriti na svaki zahtjev, a kroz proračunsku stavku održavanje poljskih i protupožarnih puteva, sigurno je da ima mogućnosti, ali ne mogu obećati da će to biti u ovoj godini. Potrudit ću se da nađemo način da se to riješi. Radi se o nekih 2 km ceste i gledat ćemo, kad na proljeće krenu uređenja urediti i tu cestu. Ta cesta ima i dobar turistički potencijal, ali i agrogospodarski potencijal, jer ljudi imaju na tom području masline. Treba izaći na teren i napraviti troškovnik i na temelju toga ćemo napraviti upit za ponudu.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 11. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 11. sjednice Gradskog vijeća Grada Skradina jednoglasno je usvojen.

-6-

**RASPRAVA I ODLUČIVANJE**

**Točka 1.**

**Prijedlog Odluke o komunalnom doprinosu**

O prijedlogu Odluke o komunalnom doprinosu uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se prijedlogom ove odluke nisu mijenjali iznosi komunalnog doprinosa, odnosno ostali su isti kao što je to bilo utvrđeno Odlukom iz 2013.g. Dio odluke koji se mijenjao odnosi se na opće uvjete i razloge zbog kojih se u pojedinim slučajevima može odobriti djelomično ili potpuno oslobađanje od komunalnog doprinosa, poglavito se to odnosi na članak 10. prijedloga Odluke, te je isti usklađen s odredbama novog Zakona o komunalnom gospodarstvu. Nakon što je obrazložila još neke tehničke korekcije prijedloga Odluke otvorena je rasprava.

Za raspravu se nitko nije javio za riječ, te je predsjednica Gradskog vijeća Grada Skradina Nadija Zorica stavila na glasovanje prijedlog Odluke o komunalnom doprinosu. Ista je jednoglasno usvojena.

Odluka se prilaže Zapisniku pod 1) i čini njegov sastavni dio.

**Točka 2.**

**Prijedlog Odluke o komunalnoj naknadi**

O prijedlogu Odluke o komunalnoj naknadi uvodno izlaganje podnijela je viša savjetnica za gospodarstvo, turizam i komunalne poslove. Anka Verović. Navela je kako je, u odnosu na dosadašnju odluku koja je na snazi, prijedlogom ove odluke došlo do drugačijeg određivanja I podjele zona na području Grada Skradina, kao jednog od elemenata za obračun komunalne naknade. Dalje je navela kako se, prijedlogom Odluke, područje Grada Skradina dijeli, ovisno o pogodnosti položaja I stupnju opremljenosti objektima I uređajima komunalne nfrastructure, na tri zone I to:

● I ZONA – Skradin,

● II ZONA: Bićine, Dubravice, Gračac, Ićevo, Krković, Lađevci, Plastovo, Piramatovci, Rupe,

Skradinsko Polje, Sonković

● III ZONA: Sva ostala naselja Grada Skradina koja nisu navedena pod I I II.

Dosadašnjom Odlukom o komunalnoj naknadi u II ZONI nalazile su se samo Dubravice I Bićine. Ovim prijedlogom Odluke o komunalnoj naknadi izvršeno je usklađenje s Odlukom o komunalnom doprinosu, te II zonu čine sva naselja koja imaju vodu, odnosno imaju veću pogodnost stanovanja, bolju komunalnu opremljenost, a u III zoni bila bi samo ona naselja koja nemaju vodu. Na kraju je obrazložila na koji način se obračunava komunalna naknada, odnosno formulu za obračun iste. Potom je otvorena rasprava.

Za raspravu se nitko nije javio za riječ, te je predsjednica Gradskog vijeća Grada Skradina Nadija Zorica stavila na glasovanje prijedlog Odluke o komunalnoj naknadi. Ista je jednoglasno usvojena.

Odluka se prilaže Zapisniku pod 2) i čini njegov sastavni dio.

-7-

**Točka 3.**

**Prijedlog Odluke o ugostiteljskoj djelatnosti**

O prijedlogu Odluke o ugostiteljskoj djelatnosti uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se ovom odlukom uređuje radno vrijeme ugostiteljskih objekata, radno vrijeme za usluživanje na otvorenom ugostiteljskih objekata, razlozi za određivanje ranijeg završetka radnog vremena pojedinih ugostiteljskih objekata, te ostalo, a sukladno odredbama Zakona o ugostiteljskoj djelatnosti. Sukladno navedenom Zakonu, prijedlog Odluke o ugostiteljskoj djelatnosti prethodno je dostavljen na mišljenje, Turističkom vijeću. Turističkom vijeću predloženo je isto radno vrijeme ugostiteljskih objekata kao što je to bilo do sada. Međutim, oni su se očitovali i predložili da tzv. ljetno radno vrijeme bude već od 1. travnja, a ne kao što je to do sada bilo od 1. svibnja. Isto tako, predložili su da ljetno radno vrijeme traje do 31. listopada, umjesto do 30. rujna. Taj prijedlog je prihvaćen, te je sukladno navedenom, izrađen prijedlog Odluke o ugostiteljskoj djelatnosti. Potom je otvorena rasprava.

Za riječ se javio vijećnik Tonći Petrović i pitao što napraviti ako se ugostiteljski objekt iz skupine „Barovi (kavana, caffe, bar, pivnica, buffet, krčma, konoba, klet, beach bar, kušaonica), za koje je predviđeno radno vrijeme od 06.00 do 02.00 sata u noći, nalazi između tri stambene kuće i dvije koje imaju turističke kapacitete, odnosno kako će to izgledati, ako tu bude svirala glazba do 02.00 sata. Gradonačelnik Antonijo Brajković odgovorio kako su takve situacije regulirane Odlukom o komunalnom redu. Pročelnik Jedinstvenog upravnog odjela Grada Skradina Josip Silov dodao je i kako prijedlog ove Odluke uređuje radno vrijeme ugostiteljskih objekata, a u članku 3. prijedloga iste stoji kako je puštanje glazbe dopušteno do 01.00 sat. Slaže se i shvaća problem na koji vijećnik Tonći Petrović opravdano upućuje i svjestan je činjenice kako pojedini ugostitelji koriste situacije o kojima vijećnik Tonći Petrović govori. No, to onda upućuje na neke druge stvari, na koje bi Grad trebao djelovati, a onda bi se svi pobunili. Grad bi trebao zonirati naselja i utvrdidti: u jednoj zoni naselja tipa na obali je dozvoljeno otvaranje kafića i ostalog koji će raditi do 02.00 ili 03.00 sata, ali u toj zoni nema otvaranja apartmana ili nema stanovanja, a s druge strane u sjevernom dijelu smiju se otvarati samo apartmani i nitko ne smije otvoriti kafić. No, na tako nešto nitko od građana neće pristati. To nije problem samo u Skradinu, već je to problem svih turističkih mjesta, odnosno kako jednu vrst turizma tipa obiteljski turizam sa djecom, ili onih turista koji su se došli odmoriti i idu spavati u 22.00 sata, ili 23.00 sata, kao i domaćih ljudi koji rade i ujutro se rano ustaju na posao uskladiti sa klasičnim turizmom turista koji se dođu 15 dana odmoriti, opustiti, zabaviti i koji za vrijeme odmora ne žele spavati već se zabavljati do ranih jutarnjih sati. Grad je taj koji odlučuje o tome. Dalje je naveo razloge zašto Grad nije donio odluku o razini buke. Postojala je situacija da je Grad prije nekoliko godina, temeljem zahtjeva građana, mogao donijeti odluku o zaštiti od buke. Ali onog momenta kad Grad donese odluku o razini buke i zonama, Grad preuzima i kontrolu toga. Dakle, više nisu nadležni sanitarni inspektori za to kad netko zove kako je bučno u kafiću i potom doći u 01.00 sat po ponoći, već su za to nadležni komunalni redari koji moraju biti opremljeni uređajima za mjerenje, biti educirani za to i što je najvažnije imati dovoljan broj komunalnih redara, barem 4 kako bi uspjeli održavati 24 sata dežurstvo komunalnih redara, a ovako je Grad, kao što su to radile i druge jedinice lokalne samouprave, to ostavio u nadležnost i rješavanje sanitarnoj inspekciji.

-8-

Na kraju je rekao kako je Gradu poznata problematika puštanja glasne muzike pojedinih ugostiteljskih objekata, s jedne strane, te želje i potrebe pojedinih gostiju koji su smješteni u apartmanskom objektu za mirom i odmorom, s druge strane. Međutim, ne postoji turističko mjesto gdje su pomireni svi zahtjevi i sve suprotnosti. Ali na Gradskom vijeću i Gradskoj upravi je da kaže u kojem smjeru će se ići ( hoće li biti obiteljski smještaj ili noćni život).

Vijećnik Tonći Petrović se javio za riječ kako bi izrekao jednu digresiju na odgovor pročelnika Josipa Silova, a to je kako od Trga Burinovac do gostione TONI nema kafića.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila na glasovanje prijedlog Odluke o ugostiteljskoj djelatnosti, te je ista jednoglasno usvojena.

Odluka se prilaže Zapisniku pod 3) i čini njegov sastavni dio.

**Točka 4.**

**Prijedlog Odluke** **o visini paušalnog poreza za djelatnosti**

**iznajmljivanja i smještaja u turizmu na području Grada Skradina**

Nakon uvodnog izlaganja od strane više savjetnice za gospodarstvo, turizam i komunalne poslove Anke Verović o prijedlogu Odluke o visini paušalnog poreza za djelatnosti iznajmljivanja i smještaja u turizmu na području Grada Skradina, otvorena je rasprava.

Za riječ se javio vijećnik Florijan Žižić i izrazio mišljenje kako bi se paušalni porez trebao kategorizirati u tri zone kao što se naplaćuje i komunalna naknada, a u svrhu poticanja i razvoja novih smještajnih kapaciteta u zaleđu. Gradonačelnik Antonijo Brajković apsolutno se slaže s navedenim mišljenjem vijećnika, te je kao predlagatelj Odluke predložio da se visina paušalnog poreza za djelatnosti iznajmljivanja i smještaja u turizmu na području Grada Skradina odredi na način da se isti podijeli na tri razine, odnosno

1.Skradin 300,00 kuna

2. Bićine, Dubravice, Ićevo, Gračac, Krković, Lađevci, Plastovo,

Piramatovci, Rupe, Skradinsko Polje, Sonković 200,00 kuna

3. Sva ostala naselja Grada Skradina koja nisu navedena

pod točkom 1. i 2. 150,00 kuna

Predsjednica Gradskog vijeća Grada Skradina Nadija Zorica, u 11.45 sati, odredila je pauzu u trajanju od petnaest minuta kako bi stručna služba izvršila korekciju prijedloga Odluke koju je predložio gradonačelnik kao predlagatelj odluke.

Sjednica je nastavljena u 12,00 sati. Utvrđeno je kako je sjednici nazočno 11 (jedanaest) vijećnika. Sjednici su nazočni: Kristina Bilić, Ante Bratić, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić, Nadija Zorica i Florijan Žižić.

Sjednici nisu nazočni: Željko Bajalica i Ivan Banić (opr.ods.).

U ime predlagatelja, viša savjetnica za gospodarstvo, turizam i komunalne poslove Anka Verović, pročitala je prijedlog Odluke o visini paušalnog poreza za djelatnosti iznajmljivanja i smještaja u turizmu na području Grada Skradina, kojom se predlaže da se visina paušalnog poreza za djelatnosti iznajmljivanja i smještaja u turizmu na području Grada Skradina podijeli na tri razine, te je navela visinu paušalnog poreza za svaku razinu.

-9-

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila na glasovanje prijedlog Odluke o visini paušalnog poreza za djelatnosti

iznajmljivanja i smještaja u turizmu na području Grada Skradina, te je ista jednoglasno usvojena.

Odluka se prilaže Zapisniku pod 4) i čini njegov sastavni dio.

**Točka 5.**

**Prijedlog Odluke o** **izradi Urbanističkog plana**

**uređenja Sportsko-rekreacijske zone Dubravice**

O prijedlogu Odluke o izradi Urbanističkog plana uređenja Sportsko-rekreacijske zone Dubravice, uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako kroz izmjene i dopune Prostornog plana uređenja Grada Skradina postoji obveza izrade Urbanističkog plana uređenja Sportsko-rekreacijske zone Dubravice. Navedena zona postoji i zacrtana je već od donošenja prvog Prostornog plana uređenja Grada Skradina. Osim što je donošenje ove Odluke nužno kako bi se dalje mogli raditi projekti razvijanja te zone, nužno je i iz razloga kako bi od države mogli zatražiti zemljište, jer se ta zona nalazi na parceli koja je u vlasništvu Republike Hrvatske pod upravom Hrvatskih šuma. Kao prvi korak potrebno je donijeti ovu odluku kako bi se mogao pokrenuti postupak. Postupak je zahtjevan i dugotrajan, ali je neophodan kako bi se moglo krenuti s realizacijom. Potom je otvorena rasprava.

Za riječ se javio vijećnik Leonard Radnić i pitao gdje se točno nalazi navedena zona. Pročelnik Jedinstvenog upravnog odjela Grada Skradina Josip Silov pojasnio je kako se lokacija navedene zone nalazi na području Graova, pobliže na vrhu „Jukasove ulice“, lijevo prema „Uzdah kuli“.

Za riječ se javio vijećnik Slavko Skočić i rekao kako ispred njega stoji dokument u kojem je vidljiv plan aktivnosti koji se treba odvijati u određenom roku i ako je ovo smjer u kojem će Grad ubuduće ići i za sve ostale aktivnosti koje se budu radile, onda je Grad, po njegovu mišljenju, na pravom putu. Želi reći, kako je dobro da se gradi i neka se gradi. Brine ga jedna druga stvar, sve ove radnje i odluke koje se donose otvaraju pitanje koliko će one utjecati na ravnotežu opremljenosti komunalne infrastrukture na cijelom području Grada Skradina. Želi poručiti i ukazati na to da bi trebalo ravnomjerno razvijati područje Grada Skradina i kako se ne bi donošenjem ove odluke ta razlika samo produbila, odnosno da se neće glavni akcent usmjeriti prema ovome, a na štetu ostalih naselja na području Grada. Isto tako, nada se kako se ovim neće usporiti aktivnosti koje će se odvijati u svim naseljima na području Grada Skradina.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila na glasovanje prijedlog Odluke o izradi Urbanističkog plana uređenja Sportsko-rekreacijske zone Dubravice, te je ista jednoglasno usvojena.

Odluka se prilaže Zapisniku pod 5) i čini njegov sastavni dio.

-10-

**Točka 6.**

**Prijedlog Analize stanja sustava civilne zaštite Grada Skradina za 2018.g.**

Nakon uvodnog izlaganja od strane pročelnika Jedinstvenog upravnog odjela Grada Skradina Josipa Silova o prijedlogu Analize stanja sustava civilne zaštite Grada Skradina za 2018.g. otvorena je rasprava.

Kako se za raspravu nitko nije javio, predsjednica Gradskog vijeća Grada Skradina Nadija Zorica stavila na glasovanje prijedlog Analize stanja sustava civilne zaštite Grada Skradina za 2018.g., te je ista jednoglasno usvojena.

Analiza stanja sustava civilne zaštite Grada Skradina za 2018.g. prilaže se Zapisniku

pod 6) i čini njegov sastavni dio.

**Točka 7.**

**Prijedlog Godišnjeg plana razvoja sustava**

**civilne zaštite Grada Skradina u 2019.g.**

O prijedlogu Godišnjeg plana razvoja sustava civilne zaštite Grada Skradina u 2019.g. uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako se na temelju Analize stanja sustava civilne zaštite Grada Skradina, a sukladno Procjeni ugroženosti stanovništva, materijalnih i kulturnih dobara i okoliša Grada Skradina (usklađenje l), razmjeru opasnosti i prijetnji od mogućih većih nesreća i katastrofa, kao i potrebi razvoja cjelokupnog sustava civilne zaštite na području Grada Skradina donosi Godišnji plan razvoja sustava civilne zaštite Grada Skradina za 2019.g. Dalje je naveo kako se Godišnji plan razvoja sustava civilne zaštite odnosi na slijedeće: civilnu zaštitu, vatrogastvo, udruge građana koje sudjeluju u sustavu civilne zaštite i procjenu rizika od velikih nesreća i plan djelovanja civilne zaštite. Potom je otvorena rasprava.

Za riječ se javila vijećnica Silvana Matić i pitala kolika je suradnja Dobrovoljnog vatrogasnog društva i udruga koje se bave civilnom zaštitom s edukacijom mladih, u smislu da se u završnim razredima osnovne škole održavaju nekakva predavanja o rizičnom ponašanju ili kako bi se mladi ljudi zainteresirali i pridružili u djelovanju i radu udruga, HGSS-e, Crvenom križu ili darivanju krvi. Mišljenja je, a s obzirom kako toga nema u srednjoj školi kako možda ne bi bilo loše da se u osnovnoj školi, na satu razrednika rade takva predavanja. Gradonačelnik Antonijo Brajković odgovorio je, kako se u toj dobi djeci može samo podizati svijest, ali ona ne mogu aktivno sudjelovati u radu tih udruga. Naša dobrovoljna vatrogasna društva Skradin i Dubravice, te planinarsko društvo uključuju pomladak i čak se organiziraju natjecanja mladih vatrogasaca, te na taj način podiže svijest o važnosti tog poziva i koliko su takve udruge od posebnog interesa za jednu lokalnu zajednicu. Naravno da bi bilo dobro da se i kroz sustav osnovne škole potiče i senzibilizira djecu za takve vrste aktivnosti. Grad može sugerirati udrugama takve teme, te na taj način pridonijeti podizanju svijesti o važnosti sudjelovanja djece i mladih u takvim aktivnostima.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila na glasovanje prijedlog Godišnjeg plana razvoja sustava civilne zaštite Grada Skradina u 2019.g., te je isti jednoglasno usvojen.

Godišnji plan razvoja sustava civilne zaštite Grada Skradina u 2019.g., prilaže se Zapisniku pod 7) i čini njegov sastavni dio.

-11-

**Točka 8.**

**Prijedlog Odluke o davanju suglasnosti za provedbu ulaganja**

**opremanja parka u Skradinu dječjim i fitness spravama**

O prijedlogu Odluke o davanju suglasnosti za provedbu ulaganja opremanja parka u Skradinu dječjim i fitnes spravama uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako je LAG Krka gdje je Grad Skradin jedan od članova raspisao natječaj za podmjeru „ Razvoj i unaprjeđenje postojećih i novih javnih, kulturnih, društvenih, sportsko-rekreacijskih i drugih bitnih sadržaja namijenjenih lokalnom stanovništvu i posjetiteljima područja“, tip operacije „Ulaganje u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti, te povezanu infrastrukturu“. Rok za prijavu je do 15. veljače 2019.g. Jedan od dokumenata koji su potrebni kako bi se prijavili na navedeni natječaj je i odluka Gradskog vijeća o davanju suglasnosti da se takvo ulaganje prijavi LAG-u. Dalje je obrazložio, kako bi se mogli prijaviti na raspisani natječaj ovog tipa LAG-a ili na natječaj koji raspisuju Agencije i dr. institucije za dobivanje sredstava iz Europske unije, projekt mora biti u cijelosti pripremljen, odnosno riješeni svi imovinsko pravni odnosi, ishodovane sve dozvole, dobivene sve potvrde o utjecaju na okoliš, kao i sve ostale suglasnosti da bi projekt bio prihvaćen. Slijedom navedenog, išlo se na soluciju da se postojeći park u Skradinu dopuni s jednom višefunkcionalnom dječjom igračkom (penjalica, tobogan, kula, mostić i sl.) i da se u jednom dijelu parka i za odrasle postavi nekoliko fitness sprava (sprave za jačanje ruku, nogu i sl.). Za navedeno ne treba građevinska dozvola, imovinsko-pravni odnosi su riješeni, odnosno park je u vlasništvu Grada, nema utjecaja na okoliš, pa se onda to može pokušati realizirati. Na kraju je naveo kako se ne radi o velikom novčanom iznosu, odnosno mogu se dobiti sredstva do vrijednosti 25.000 €. Potom je otvorena rasprava.

Za riječ se javila vijećnica Kristina Bilić i pitala da li postoji mogućnost da se u sklopu ovog projekta ili nekog sličnog, postave iste takve ili slične sprave i urede parkovi za djecu van naselja Skradin. Gradonačelnik Antonijo Brajković odgovorio je kako se kroz ovu mjeru nažalost to ne može, zbog svih onih preduvjeta o kojima je prethodno govorio pročelnik. Ali, kroz ovu godinu, Grad je na nekoliko lokacija (uz Boćarski dom u Sonkoviću ili škole u Krkoviću u dijelu koji je u vlasništvu Grada) planirao postaviti neke sprave koje su manje zahtjevne, i ne traže svu gore navedenu proceduru ishodovanja dokumentacije, a da opet budu zanimljive djeci. Ta sredstva su planirana u Proračunu, kroz stavku „održavanje sportskih i rekreacijskih terena“.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o davanju suglasnosti za provedbu ulaganja opremanja parka u Skradinu dječjim i fitness spravama, te je ista jednoglasno usvojena.

Odluka se prilaže Zapisniku pod 8) i čini njegov sastavni dio.

Sjednica je završena u 12,30 sati.

**ZAPISNIK SASTAVILA:**

Paulina Radeljak,v.r. **GRADSKO VIJEĆE**

**GRADA SKRADINA PREDSJEDNICA**

Nadija Zorica,v.r.